สถานการณ์หมอกควันภาคเหนือหลายพื้นที่ค่าฝุ่นลดลง ยกเว้น ต.จองคำ อ.เมือง แม่ฮ่องสอน ค่าฝุ่น PM2.5 และ PM10 เพิ่มขึ้นสูงสุดในระดับสีแดง พร้อม เฝ้าระวังการลักลอบเผาตลอด 24 ชั่วโมง
สถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM2.5 พื้นที่ภาคเหนือ 9 จังหวัดวันนี้ (3 เม.ย.62) ภาพรวมคุณภาพอากาศอยู่ในระดับคุณภาพปานกลางถึงมีผลกระทบต่อสุขภาพ โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าเฉลี่ยระหว่าง 29 - 277 ไมโครกรัมต่อลูกบาศก์เมตร ภาพรวมค่าฝุ่นหลายพื้นที่ลดลงจากเมื่อวานนี้ (2 เม.ย.62) ซึ่งพบเกินมาตรฐานในระดับสีแดงมีผลกระทบต่อสุขภาพ 8 พื้นที่ โดยพบพื้นที่ ต.จองคำ อ.เมือง แม่ฮ่องสอน ค่าฝุ่นเพิ่มขึ้นสูงสุด อยู่ที่ 277 ไมโครกรัมต่อลูกบาศก์เมตร เนื่องจากทิศทางลมเปลี่ยนแปลงพัดพาหมอกควันจากประเทศเพื่อนบ้านเข้ามาในประเทศไทย และยังมีการลักลอบเผาในพื้นที่ด้วย ขณะที่ค่าฝุ่นละอองขนาดไม่เกิน 10 ไมครอน (PM10) ตรวจพบค่าระหว่าง 50 - 310 ไมโครกรัมต่อลูกบาศก์เมตร เกินมาตรฐานลดลงเหลือ 8 พื้นที่ โดยพบพื้นที่ ต.จองคำ อ.เมือง แม่ฮ่องสอน ค่าฝุ่นเพิ่มขึ้นสูงสุด อยู่ที่ 310 ไมโครกรัมต่อลูกบาศก์เมตร          สำหรับสาเหตุยังมาจากประชาชนลักลอบเผาเพื่อล่าสัตว์ หาของป่า และการเตรียมพื้นที่เกษตร จึงขอความร่วมมือประชาชนในพื้นที่งดการเผาในที่โล่ง เพื่อป้องกันการเพิ่มสูงขึ้นของฝุ่นละอองอย่างต่อเนื่อง พร้อม เฝ้าระวังการลักลอบเผาตลอด 24 ชั่วโมง และให้หลีกเลี่ยงการออกกำลังกายและการทำกิจกรรมกลางแจ้ง สวมใส่หน้ากากป้องกันฝุ่นละอองขนาดเล็ก โดยเฉพาะหน้ากาก N95 ในพื้นที่รุนแรงและค่าฝุ่นสูง         สำหรับประชาชนสามารถติดตามสถานการณ์คุณภาพอากาศแบบ Realtime ได้ทางแอปพลิเคชันและเว็ปไซต์ air4thai ตลอด 24 ชั่วโมง